b'\n_START_ARTICLE_\n\xc5\xa0tepselis ir Tarapunka\n_START_SECTION_\nVeiklos prad\xc5\xbeia\n_START_PARAGRAPH_\nJ. Berezinas ir J. Timo\xc5\xa1enka susipa\xc5\xbeino kartu mokydamiesi ir baigdami Kijevo Teatro institut\xc4\x85 (1941\xc2\xa0m.). Savo veikl\xc4\x85 artistai prad\xc4\x97jo vaidindami duetu Antrojo pasaulinio karo frontuose, atlikdami humoristinius vir\xc4\x97jo Galkino (J. Berezinas) ir pirtininko Mo\xc4\x8dialkino (J. Timo\xc5\xa1enka) vaidmenis. Po 1946\xc2\xa0m. \xc4\x97m\xc4\x97 vaidinti naudodami kaimo milicininko Tarapunkos ir teatro ap\xc5\xa1viet\xc4\x97jo \xc5\xa0tepselio (liet. elektros lizdo \xc5\xa1akut\xc4\x97) sceninius pseudonimus. Tarapunkos vardas kilo nuo upelio, kur netoliese buvo artisto t\xc4\x97vi\xc5\xa1k\xc4\x97, keisto vardo. \xc5\xa0ie sceniniai vardai v\xc4\x97liau tvirtai prigijo.\n_START_SECTION_\nDueto k\xc5\xabryba\n_START_PARAGRAPH_\nVaidinam\xc5\xb3 persona\xc5\xbe\xc5\xb3 ypatyb\xc4\x97ms sustiprinti duetas spektaklius, humoristines miniati\xc5\xabras ir improvizacijas reng\xc4\x97 vartodami rus\xc5\xb3 ir ukrainie\xc4\x8di\xc5\xb3 kalbas vienu metu, k\xc5\xabrybinio \xc4\xafkv\xc4\x97pimo s\xc4\x97m\xc4\x97si i\xc5\xa1 turtingo abiej\xc5\xb3 taut\xc5\xb3 folkloro. Gastrol\xc4\x97se u\xc5\xbesienyje vaidino ir angl\xc5\xb3 k.. \xc5\xa0tepselis ir Tarapunka buvo nuolatiniai populiariausi\xc5\xb3 televizijos laid\xc5\xb3, valstybini\xc5\xb3 \xc5\xa1ventini\xc5\xb3 koncert\xc5\xb3 Maskvos kremliuje dalyviai. J\xc5\xb3 k\xc5\xabryba \xc4\xafvertinta to meto auk\xc5\xa1\xc4\x8diausiais apdovanojimais: TSRS valstybine premija (J. Timo\xc5\xa1enka), Ukrainos TSR liaudies artist\xc5\xb3 vardais, ordinais, medaliais._NEWLINE_Be linksmos vaidybos scenoje, estradiniuose spektakliuose, dueto nariai taip pat ra\xc5\xa1\xc4\x97 scenarijus, re\xc5\xbeisavo, k\xc5\xabr\xc4\x97 bei atliko pagrindinius vaidmenis savo pa\xc4\x8di\xc5\xb3 sukurtuose humoristiniuose televizijos ir kino filmuose._NEWLINE_Duetas savo scenin\xc4\x99 veikl\xc4\x85 nutrauk\xc4\x97 1986\xc2\xa0m. po vieno i\xc5\xa1 nari\xc5\xb3\xc2\xa0\xe2\x80\x93 J. Timo\xc5\xa1enkos\xc2\xa0\xe2\x80\x93 mirties. J. Berezinas netrukus emigravo \xc4\xaf Izrael\xc4\xaf.\n_START_SECTION_\nPersona\xc5\xbeai\n_START_PARAGRAPH_\nPersona\xc5\xbe\xc5\xb3 charakteriai, laikantis sovietinio laikme\xc4\x8dio ideologijos nubr\xc4\x97\xc5\xbet\xc5\xb3 rib\xc5\xb3, buvo kuriami intermedijos, grotesko ir pan. \xc5\xbeanruose: buvo vaidinamos linksmos ir juokingos gyvenimi\xc5\xa1kos istorijos, kuriose veik\xc4\x97 \xc4\xafvairiausi\xc5\xb3 visuomen\xc4\x97s sluoksni\xc5\xb3 ir profesij\xc5\xb3 atstovai, parodant j\xc5\xb3 gyvenim\xc4\x85, negeroves, pa\xc5\xa1iepiant nedorybes._NEWLINE_Tarapunka\xc2\xa0\xe2\x80\x93 da\xc5\xbeniausiai paprastas vaikinas, bet a\xc5\xa1trialie\xc5\xbeuvis, neie\xc5\xa1kantis \xc5\xbeod\xc5\xbeio ki\xc5\xa1en\xc4\x97je, sud\xc4\x97tingose gyvenimo situacijose sugebantis pastov\xc4\x97ti u\xc5\xbe save, kalbantis tik ukrainieti\xc5\xa1kai. Tuo tarpu \xc5\xa0tepselis\xc2\xa0\xe2\x80\x93 \xe2\x80\x9epasik\xc4\x97l\xc4\x99s\xe2\x80\x9c, tvirtai \xc4\xafsitikin\xc4\x99s savo prana\xc5\xa1umu ir gyvenimi\xc5\xa1ka patirtimi, m\xc4\x97gstantis pamokyti. Ta\xc4\x8diau Tarapunka nesileisdavo i\xc5\xa1mu\xc5\xa1amas i\xc5\xa1 v\xc4\x97\xc5\xbei\xc5\xb3 ir netapdavo nuolankiu klausytoju\xc2\xa0\xe2\x80\x93 \xc4\xaf kolegos pamokymus atsakydavo \xc4\xafgeldamas, netik\xc4\x97tai, a\xc5\xa1triai.'